Държавен вестник, бр. 17, 2024 г., стр. 193

БРОЙ  17	
Д Ъ Р Ж А В Е Н  В Е С Т Н И К 	
СТР.  193  
 
ДОКУМЕНТ № 4 
 
ИНФОРМАЦИЯ ЗА ПАЦИЕНТА (РОДИТЕЛЯ /НАСТОЙНИКА/ПОПЕЧИТЕЛЯ) 
 
Травмите и заболяванията на меките тъкани изискват ранна прецизна диагноза и съответна 
комплексна терапия за намаляване на болките и възстановяване на нормалната функция. Прилагат 
се ортотични средства, медикаменти, естествени и преформирани физикални фактори. Същото се 
отнася и до последици от счупвания на костите. След проведеното от ортопед-травматолог лечение с 
обездвижване чрез гипсова превръзка или оперативно възстановяване чрез метална остеосинтеза, е 
необходимо да се проведе рехабилитация за възстановяване на загубената функция и 
предотвратяване на усложнения като трайно обездвижване на ставите, ограничен обем на движение, 
мускулна слабост, нарушена функция. За целта трябва да се обърнете към специалист по физикална 
терапия.  
Една типична болест, която се явява като късно усложнение след травми – главно в областта 
на гривнената и глезенната стави (с или без фрактури на костите), е алгоневродистрофията на 
Зудек. Рентгенологично тази болест се изразява с неравномерно (петнисто) извличане на калций от 
костите в засегната област, а клинично – с болки, оток, промени в цвета и влажността на кожата и 
ограничение на подвижността на съседните стави. При неправилно лечение може да доведе до тежка 
инвалидизация. Лечението е трудно. Прилага се под формата на медикаменти, физиотерапия и 
кинезитерапия САМО ПОД ЛЕКАРСКИ КОНТРОЛ. Оперативното лечение не може да спре хода на 
болестта. Топлинни процедури от всякакъв вид са ПРОТИВОПОКАЗАНИ. Същото се отнася и до груб 
масаж или прекалено енергични манипулации за възстановяване на ограничения обем на движенията 
в ставите. Препоръчват се криотерапия (студени компреси, масаж с ледено блокче и др.) и 
кинезитерапия под контрол на опитен специалист. 
Изграждането на качествена, индивидуално съобразена рехабилитационна програма за 
пациентите със заболявания на опорно-двигателния апарат включва участие на различни медицински 
професионалисти, обединени в РЕХАБИЛИТАЦИОНЕН ЕКИП (личен лекар, специалист по физикална 
и рехабилитационна медицина, ортопед – травматолог, ревматолог, невролог, кардиолог, 
рехабилитатор). Важно е да проявите желание за сътрудничество и да предоставите на лекуващия 
Ви лекар – специалист по физикална и рехабилитационна медицина пълната медицинска 
документация от всички проведени от Вас консултации (по възможност при постъпването Ви в 
рехабилитационното заведение).   
Активното участие на пациента в рехабилитационния процес е необходимо и задължително 
условие за осигуряване на положителен ефект от физикалната терапия и рехабилитация. При 
неясноти по отношение рехабилитационните процедури – моля, поискайте подробно обяснение от 
лекуващия лекар.  
Отказът Ви от постъпване в болнично лечебно заведение крие риск от вземането на погрешно 
решение за лечение и рехабилитация. 
Преди хоспитализацията ще получите копие от формулярите за информация на пациента. 
Можете да задавате въпросите си и да коментирате информацията с Вашия личен лекар, със 
специалистите по неврология и физикална и рехабилитационна медицина от извънболничната 
помощ или с лекаря от приемния кабинет. Трябва да сте сигурен, че разбирате смисъла на 
предоставената Ви информация и че сте осмислили необходимостта от извършване на съответните 
физикално-терапевтични и рехабилитационни процедури. Ако сте съгласен трябва да подпишете 
информираното съгласие, според което разбирате съдържанието на документа и сте съгласен да 
бъдете приет в болницата и да бъдат извършени съответните мероприятия. Ако Вашето състояние е 
такова, че не позволява сам да вземете решение – то информираното съгласие ще бъде подписано 
от членове на Вашето семейство.“